Gara poetica 
Seui (4 austu 1996) Festa de Santu Pitanu

Poetas:
Juanne Seu (Chiaramonti 1915 – 1998)
Mario Masala (Silanus 1935 - )

Temi:
Manu - Oju
Muzere fea e onesta - Muzere bella e disonesta

ESÒRDIU

1. Màsala
Inoghe àteras boltas in passadu
nos amos dresta e dresta a pare istrintu,
veros amigos cun modu distintu,
ma poi ca no che so pius torradu
ch’in s’ismentigadolzu abbandonadu
m’aizis bois mi fia eo cunvintu.
Ma menzus isbagliadu chi mi sia
e bos rinnovo un’istrinta ‘e manu mia.
2. Seu
Senza cantare cantos annos fia
in custa ‘idda mancu mi nd’ammento,
ca in su lìbberu ‘e sa mente mia
totu cantas sas datas no assento.
De ch’esser torrad’oe mi cuntento
cun-d-unu campione in cumpagnia
po bos repiter cun sintzeridade
unu saludu a s’antzianidade.
3. Màsala
Silanos e Seui, duas dimoras
chi sun tra issas bastante lontanas,
mancari ambas sardas isolanas
sena ch’’essire da su mare foras,
ma cun istradas istrintas e metzanas
a ch’arrivire be-i cheret oras.
Po gai cantu in viaggiu si patit
si godit cando a inoghe s’imbatit.
4. Seu
Cara Seui, istada ses gentile
de mi fagher s’invitu a custa gara.
Tzertu no poto fagher cosa rara
ca no so in edade giovanile,
ma no ch’at lughe in custu cortile
e no bos poto ’ider mancu in cara,
ma mancari siemus a s’iscuru
suta gara e nos trabassat puru.

5. Màsala
Bellu est sa zente in cara a la sorrìere
però pro cussu no b’at de ti ofèndere,
tantu no ses bennìdu pro ti bìere
ca ses bennìdu a ti fagher intèndere
cando t’intenden già t’an a cumprèndere
e si cantas no tenes de iscrìere.
No b’at bisonzu pro s’improvisada
subra su palcu si lughe no b’ada.
6. Seu
Deo sigo a cantare sorridente
pro chi sia antzianu e so derrutu.
Como non so che primu limbi-acutu
e mesu annebbiada s’est sa mente.
Per’a no bider in facia sa zente
custu cortile mi paret in lutu
e ti torro a repiter puntuale
ch’a mie paret unu funerale.
7. Màsala
Ma calchi cosa dae mente si ‘oghet
ca b’est sa volontade e-i su briu.
Como chi semus in pienu istiu
ja bastat, Seu, su caldu chi noghet
ca ’essit sole e-i s’ou coghet
e de suore si versat unu riu.
Menzus chi si risparmiet energia
ca faghet palte de s’economia.
8. Seu
Deo che so vivende in sa bassura
chi su fogu a de die-dat s’assaltu
ma inoghe ca semus trop’in altu
che so pro mi leare sa friscura.
Ma abbisu s’impiantu si est gualtu
ch’in su cortile non ch’est sa lugura.
Sos chi sunu presentes medas sunu
m’a mie paret no che nd’at mancunu.
9. Màsala
Seui ‘e custos montes est sa dea
proite collocada est-in s’altura.
Como chi ses inoghe ti recrea
e podes rispirare aria pura:
non benzas a ti leare sa friscura
e solu po iscaldire sa cadrea
ca in Seui, si no, non si disvagan
e si non faghes su cantu non ti pagan.
10. Seu
Eo m’ispanto ‘e sa lughe oscurosa
ca no la ‘ido sa zente de fronte.
Ja l’isco ch’est in altu s’orizonte
e curret puru un’ària famosa:
ischis, Màriu, eo fat’una cosa
e che leo a Seui a Tzaramonte,
ue b’at lughes de continu motu
e gai in facia nos bidimus totu.
11. Màsala
No piangas s’in cara non ti mirat
istanote su populu festante,
antzis sa gara no si che la girat
bastu chi fetas su tantu bastante.
Però s’iscuru est pius riposante
e-a improvisare nos ispirat
e-d-est menzus de lughe a no che nd’àere
pruite a boltas ti podes distràere.
12. Seu
A essere a s’iscuru dat istragu
ch’a mie paret ch’est fina indetzente.
Ma so ennìdu a lis dare ‘isvagu
pro chi sia antzianu e decadente.
Marieddu, si como fato pagu,
mi peldonat dognunu sorridente
ca so acantu a dare sos adios
ca passados che sun sos annos mios.
13. Màsala
Ma sa piata est bastante piena
de betzos, de giovànos e piseddos.
Sos Farinas, Testonis e Cubeddos
chi la tenian bundante sa vena
cantaian a lughe de isteddos
e de luna o cun calchi centilena.
Fit a su tempus su palcu a s’iscuru
comente istanote e pius puru.
14. Seu
Deo so chimbant-annos e piusu
e fin’a los contare sunu mannos.
Ma s’edade unid’a sos afannos
m’ana postu ja mesu fora d’usu:
como ja s’intelletu apo confusu
cun sa ‘oghe chi faghet fina dannos.
E si sa ‘oghe e mente no intonat
penso chi custa zente mi peldonat.
15. Màsala
A peldonare at esser-opoltunu
ma cumissu no s’at mancu reatu.
De bonu sensu sos saldos ja sunu
e nos iscultan dae fatu in fatu
ca eo puru da su chimbant’unu
so gira-gira che-i su sedatu.
Ma no mi ch’’esso da sos palcos fora
prite b’at giros de fagher ancora.
16. Seu
Si giras che sedatu o che chiliru
ca Marieddu, ses poeta intreu,
ma ‘eo puru apo dadu recreu
ca in s’ìsola nostra so in giru.
Ma devo narrer chi a su tempus meu
mi paret ora ‘e bater su retiru
e de l’abbandonare cust’impresa
pro mi godìre in paghe sa ‘etzesa.
17. Màsala
Cand’a fiancu meu ti collocas
in su palcu, Juanne, ti recreas,
ca no nde deves imbolare sas rocas:
inue sunu ja las lassas reas.
E no las segas, làssalas intreas,
dae mannas no las torras a picocas.
Tantu bastat sa bona volontade
finas cando b’at pag-abbilidade.
18. Seu
Sa volontade a s’edade mia
creo chi siat fina prosperosa.
Però no b’est sa pia fantasia
de fronte a una folla numerosa.
Ma si fia toradu su chi fia
ja la podia narrer calchi cosa:
como juto su cùcuru incanidu
e sas provistas mias an finidu.
19. Màsala
Ube s’agatat dognunu s’imbarat:
torrare in segus ispera no b’ada.
Muzere mia, sa malefadada,
a da chi so in domo no bi parat.
Deo no dromo e issa est ischidada:
“Tue ses unu dimóniu”, mi narat,
ca in su letu so sempre nervosu
e su palcu mi servit de riposu.
20. Seu
L’isco: muzere tua, sa mischina,
no podet reposare, cudd’iscura.
Deo tenzo in orija sa muina
e-d-est sempre una mùsica segura:
a torrare su ‘etzu in gioventura
non s’agatat peruna meighina.
Acuso in dogni logu sos dolores
ma no mi faghen nudda sos dutores.
21. Màsala
No est a imbetzare una dilgrascia
cun paga foltza e cun sos pilos canos.
Per’a pius de otanta ‘eranos
s’unica meighina est sa cascia
e-i su postu in sa terra bascia
cand’unu in bator lu lean in manos:
unu pagu ‘e crisantemos e de chera
ma non potat sucèdere istasera.
22. Seu
Deo so sanu, gràtzias a Deu,
e mancu s’intelletu est a s’iscuru.
Sento solu ‘e sos annos calchi neu
ca est cussu su male pius duru:
a da ch’arrivis a su tempus meu
creo chi ti lamentes tue puru.
E repitis sa propria cantone:
“Juanne Seu teniat rejone”.
23. Màsala
Unu poeta sa zente l’istimat
ca finas issa si cantat s’ispassat.
Si s’ispassat delusa non la lassat
si sustanzia b’at a da chi rimat.
E-i su tempus ja ‘enit e passat
chi mancu sos dimónios lu frimat.
Gai, Juanne, su tempus afrontes
ma menzus chi sos annos no los contes.
24. Seu
Sa vida nostra at un-itineràriu
ma ‘enit cando est s’ora a finimentu.
Deo puru a sa morte so contràriu
e chelzo chi no benzat su momentu
però deo a tie, caru Màriu,
t’augùro chi cantes fin’a chentu.
E deo a intender su tou cantu
ja mi ndi ‘enzo dae campusantu.
25. Màsala
Cun sa nostra poética favella
cantamos in su palcu a s’improvisu.
Ancora no nos mancat su sorrisu,
dae mesu sa morte che cancella.
E si morimos at a esser bella
chi tocat de cantare in paradisu:
siat a note o siat a die
finit inoghe e comintzat inie.
26. Seu
Ma sos improvisados isolanos
Mario, sun andende terra-terra.
Sos gióvanos an postu in cuntierra
e semus pane pro sos antzianos:
como nde ‘atin sos americanos
e cantantes de Frantza e Inghilterra.
Totu sos ch’andan onore a lis rèndere
tzocan sas manos chentza los cumprèndere.
27. Màsala
Cussa puru ‘essida ti est pretzisa
chi che nd’’enit da terra furistera.
Però a Deu non li naro: mi avisa
si sa molte si ‘etat dae s’aera,
antzis prego chi ‘enzat improvisa
che-i sos versos chi canto ogni sera
chi s’ùnicu disturbu ‘e sa famiglia
est a leare s’ùltima mobbiglia.
28. Seu
Ajò, sa morte isméntigala abberu
Ca, Marieddu, in impicios ti pones.
ma eo torro a-i cuddas cantones
ch’in s’arrejonamentu so sintzeru:
a unu cantadore istranieru
l’ana dadu dughentos milliones
e-a nois sos sardos nos traighen:
sos soddos chi nos dana malaighen.
29. Màsala
Sos miliones cun sos miliardos
non sun ranos ch’ispinghen sas formigas.
Inoghe semus in mesu ‘e sardos:
pro una festa bi cheret fadigas,
ma custos a s’ìsula riguardos
usan, apretzan sas cosas antigas.
E penso chi no s’agatet menzus proa
che fagher a unu santu cheja noa.
30. Seu
L’isco ch’est bellu dogn’usu isolanu
e cheret atzetadu cun bravura.
Ma est passadu su tempus lontanu
proite est cambiende ogni coltura.
Però finas sa sarda gioventura
como faeddat in italianu
proite ateras limbas an-in coro
e ismentigadu si an sa limba insoro.
31. Màsala
S’esórdiu ch’’ogamus dae manu
forsis est ora chi siat suspesu.
Ma malas issonadas ap-intesu
e deo so de orijas fina sanu:
su ‘inari ch’aian l’an-ispesu
pro li fagher sa domo a Bustianu.
Zente chi pro su santu li at credéntzia
e nois tocat de tenner passéntzia.
32. Seu
Finit sa prima parte, fea o bella,
però la terminamus a s’antiga.
Sa gioventura ‘e Seui novella
ja est de collocare in prima riga
prite an’ispesu tempus e fadiga
pro fagher a Bucianu una capella.
Sos giovanotos pro su chi an detzisu
chi los cumpenset in su paradisu.

TEMA I: 
MANU – OJU

1. Màsala
. . . . . . . . . . . . . . .
pasadu puru pro calchi minutu,
ma tenz’’e presentare s’interessu,
s’argumentu ch’in manos mi nd’est rutu,
isperantzosu chi apat sucessu
e chi triunfet e chi diat frutu.
Ja chi sa manu ap’in parte e in sorte
indispensàbile, utile, prus che forte.
2. Seu
Amus finidu sa prima faina
cun-d-un’ischertzu o una bagatella.
Como nos an passadu una foglina
e nos l’amos divisa in cumonella.
A mie tocat una lampadina
ma est sa lampadina pius bella:
est s’oju chi mi servit de guida
ma in totu sas oras de sa vida.
3. Màsala
Cust’est su primu tema de sa gara
pro custa ricurréntzia festosa.
As una lampadina luminosa,
s’est luminosa sa lughe dat giara
però cantu sa vista, Seu, est cara
sa manu ateretantu est operosa
como chi sun sas tuas sas ojadas
e-i sas mias sun sas manizadas.
4. Seu
Sa manu fatu at calchi concuista
pruite tratat dogni ferràmenta.
Est sa chi lassat sa banca cuntenta
prite dat a dognunu sa provista,
per’a unu ch’est brivu ‘e sa vista
lu jughet aterunu a manu tenta
e ne bratzat sa manu e ne s’ispassat
prite no bìdet mancu inue passat.
5. Màsala
Isperamos ch’andende, Seu, rutu
no t’’ida da inoghe a pagu tretu
proite deves jugher s’oju allutu
chi no bi apat mancu unu difetu.
Per’a boltas lu serras ca est brutu
e-i sa manu ti lu torrat netu
e lìmpidu comente s’aurora
cando nde ‘ogas sa brutura fora.
6. Seu
O Mario, permiti chi ti conte
ma che cherzo a Colombo ponner susu.
Issu fit chena ‘idere orizonte,
s’ecuipaggiu sou fit delusu,
e da chi s’oju che at miradu susu
at nadu a boghe manna: bido monte.
Però est s’oju chi at fatu s’omaggiu
ch’at calmadu su sou ecuipaggiu.
7. Màsala
Lassa su mare calmu e in tempesta,
de cussu regnu non so in disizu.
Ma ammentadinde: sa manca e sa dresta
òperas raras nde ‘ogan a pizu:
a boltas s’oju t’est dende fastizu
però, Juanne, in fastizu non resta.
Fagh’una cosa, pianu –pianu,
carìgnalu e l’iscrafe cun sa manu.
8. Seu
L’isco sa manu segat pedra e roca
ca est in sos trabaglios de continu
però s’oju no est cosa picoca
si cunsidèras, Mario, tantinu.
Da chi faghes s’amore a sa picioca
tue li faghes un’ochïolinu.
Est s’oju chi la mirat e disizat
e-i sa zente mancu si nd’abbizat.
9. Màsala
Cue ‘e sa vista, Seu, t’impadronas:
su chi pia(n)ghet cun s’oju distinghes
ma ses cuntentu a da chi l’istringhes:
non ti naro l’iscude o la sona,
cando l’assazas una cosa ‘ona
finamenta sos didos ti nde linghes
chi cun sa limba los as aferrados
e lu podes fagher a ojos serrados.
10. Seu
Est s’oju su chi chilcat sos tranellos
in sos logos vicinos o lontanos.
In prima ‘e la tocare cun sas manos
sos ojos mira si sun pinnadellos:
tue miras a issa a ojos sanos
e la miras si jughet ojos bellos.
Si cuntenta sa vista non ti faghet
mancu la tocas ca non ti piaghet.
11. Màsala
So cuntentu a sa manca chi mi sìes,
deo a sa dresta tua mi colloco.
Celtu pro la otènnere non la ‘oco
si li das un’ojada e la sorries
ma tue ses cuntentu ca la ‘ies
e deo so cuntentu ca la toco.
Da chi li ch’apo postu manos susu
est cussu su chi piaghet de piusu.
12. Seu
………………………………..
però sa manu est barbara e tirana.
Deo ti naro: si non ti piaghet
finas sa manu che restat lontana,
e penso, Marieddu, chi t’istraghet
a da chi bruta miras un’ajana.
Si no est aclarada a s’oju tou
li naras “baediche” a contu sou.
13. Màsala
Cun s’oju ch’as in tema incue resta,
cuntempla totu cun atentzione.
Però sa zente at devotzione,
pro unu santu organizat sa festa
poi sa santa beneditzione
invocat da sa sua manu dresta.
Nàrami cale ‘e sos santos in lista
t’at mai beneitu cun sa vista.
14. Seu
Deo tzitare nde chelzo un’ebbia
ma chelzo chi m’iscultes in cust’ora:
l’at morta sa pagana tirannia
send’e sa religione traitora.
Fàghem’ischire pruite a Lughia
l’an giamada ‘e sa vista protetora
e oe in dogni logu est-invocada,
però l’an pro sa vista onorada.
15. Màsala
Lughia, fit una bella pitzinna,
comente una rosa in primavera,
chi sa ninnia sa mama sintzera
l’at cantad’a minore, ninna-ninna.
L’an fatu calchi istàtua ‘e linna,
de marmu, ammentadinde, e puru ‘e chera.
prite a santa Lughia sende in vida
nàrami cando cun ojos l’as bida.
16. Seu
Santa Lughia, est una ‘e sa ancellas
e nde cunservan totu sos momentos.
Però nara ‘e sas iscobeltas bellas
chi sun fatende sos mezus talentos:
ammentadinde chi cun istrumentos
cheren mirare fina sas istellas.
Tue betas sa manu in d-ogni logu
però servis ebbia ‘e disaogu.
17. Màsala
No che so pro ti dare su contràriu
e ne pro fagher peruna protesta.
Però ‘e fronte a sa santa resta
cand’est de l’invocare necessàriu:
t’istringhes in farrancas su rosariu
e giunghes ambas manos, manca e dresta.
Faghe cando sos ojos ch’apat fora
tue sa santa no l’as bida ancora.
18. Seu
Non ti tratas sa manu in-d-ogni tretu
in sos trabaglios finas colossales,
però usa a sos ojos su rispetu:
ammentadinde chi sunu fanales.
E cando si in sas pupias bi at difetu
ti pones unu paju de ochiales.
Ma cando sun sos ojos fora d’usu
s’àteru restu no balet piusu.
19. Màsala
Ti disisperas chi no ti recreas,
tando abbascia sa cara e t’addolora
proite as a passare oras feas
ma sa manu est sempre operadora
ca subra ‘e sa terra a punta fora
ammétnadì chi ch’at òperas reas.
Peri sas vias e in sa piatas
non sun sos ojos sos chi las an fatas.
20. Seu
Deo li do a s’oju su merìtu
pruite mi acumpagnat fitianu
e pagu ’e neghe deo in-d-ogni situ,
siat inoghe che in Campidanu.
Si lean su giornale ogni manzànu
e leggen totu su chi b’est iscritu.
Ma si jughes in ojos una nue
no m’as a narrer ite legges tue.
21. Màsala
Cantu ti ‘enit a sos pensamentos
tot’improvisas serenu-serenu.
Ma sonare si podet istrumentos
e isfoglias su giornale lenu-lenu.
S’in sa ‘uca si b’intrat alimentos
est ca cheret s’istógomo pienu.
E sun sas manos chi t’aporrin totu,
su chi mandigas cru’ e su ch’ast cotu.
22. Seu
Si no ti leas, Mario, arrennegos
sa veridade ti naro bianca.
Cussu lu podes narrer a sos legos
no lu nelzas a mie a facia franca:
sos alimentos chi pones in banca
creo fatos non sun dae sos tzegos.
Prite si pones sas manos in motu
jà sun sos ojos chi ti mustran totu.
23. Màsala
Ma chi sa manu tenet campos vastos
l’ischin sos coltos e l’ischin sos legos
ca bi nd’at chi sos ojos an guastos,
sunu in s’iscuru in totu ca sun tzegos
ma ocupados sunu in impiegos
e impitan su tatu cun sos tastos
sena ‘ìere e sena abbaidare
e si procuran su tantu ‘e campare.
24. Seu
Da chi ses tzegu in impicios ti pones,
ma nàrrere una cosa ti cheria.
No est sutzessu in sa Saldigna mia
ma est sutzessu in àteras regiones:
una pro comporare una pupia
at ispesu dughentos milliones.
At ispesu sos suos benes raros
prite sos ojos sunu tropu caros.
25. Màsala
Tue apitu a sos ojos b’istas,
no at a esser niente in debbàdas.
Per’in su cursu ‘e totu sas annadas,
ammenta, in domo bi cheret provistas:
las produen sas terras coltivadas
e s’interessan sas manos abbistas.
Non sas pupias tuas luminosas:
cussas sun. proas de manos gallosas.
26. Seu
L’isco chi pones sas manos in motu
e dadu as a dognunu sa provista.
Ma in custu momentu calmu t’ista
ca non chelzo chi fatas abbolotu:
mi’ chi si cheres fagher s’autista
ti controllan sos ojos primu ‘e totu.
E si sa vista tenes iscadente
no ti dana nemmancu sa patente.
27. Màsala
Goi o gai mi la ses girende,
interessantes sunt sos ojos sanos.
Si sunu interessantes non sun vanos,
los as-abbeltos bene abbaidende.
Deo so tota vida guidende
in sas istradas a volante in manos
chi mi dispedo dae sos poetas
a da chi lasso sas manos chietas.
28. Seu
Ses autista de professione
però a su chi faghes tene cura,
ja chi tratas sas manos a mesura
e das a dogni cosa atentzione.
Ma si ses guidende sa vitura
deves istare atentu in s’istradone.
prite si pones s’oju in abbolotu
ti podes iscollare tue etotu.
29. Màsala
Però fin’a-i como non so rutu
e non mi so iscutu a sas piantas.
Ma unu colpu de verga at iscutu
Mosè, est una de sas proas santas:
gai totu sas undas si sun frantas
e passat in su mare a pe’ asciutu.
E iscomito miràculos gai
chi cun sos ojos no nd’as fatu mai.
30. Seu
Tue-in su mare tou sighi e toca
ch’a mie no m’impoltat pro niente
ca fatu grascias che-i sa fioca
a da chi s’oju lu jito lughente:
deo cun-d-un’ojada solamente
mi apo innamoradu una picioca.
E-d- est s’amiga mia sempre cudda
e de sa manu no m’importat nudda.
31. Màsala
Ma cuddu est miràculu sovranu
ca b’est s’aggiudu de su paradisu.
Est totu capitadu a s’improvisu
e sunu sos prodigios in sa manu
torrende da terrinu egitzianu
cand’in duos su mare l’at divisu.
Ca ch’at in coro sa terra promissa,
colpat sa verga e che torrat a issa.
32. Seu
Nara prit’est chi Pedru cunvertidu,
su chi fit unu grande piscadore:
a da chi a Gesu Cristu issu l’at bidu
ja s’est fatu s’apóstulu mazore
e s’oju at su meràculu cumpridu
ch’at fatu grascias de ogni colore
pruite tantos coros at atratu
ma sun grascias sa manu chi no at fatu.
33. Màsala
Cussas mi paren notìzias betzas.
Pedru fit unu de sos piscadores:
a fadigare sas manos avetzas
pischende pisches mannos e minores
cando cun remos e cando cun retzas:
b’aiat barcas. no b’aiat vapores.
E a da poi cun sas manos ch’impreat
lassat sa retzas e sa rughe leat.
34. Seu
Deo bi torro da chi naras gai
pro ti mustrare su sou valore.
Cristofit pros’ojada unu babbai
ch’est giamadu su Cristos redentore.
Amméntadì chi Pedru piscadore
a Cristos no l’aiat bidu mai.
Apóstulu diventat non piusu
a pena at bidu s’ojada ‘e Gesusu.
35. Màsala
Seu, pro cussu cun megus no brigas,
ti lu juro comente unu frade.
Però in cussas épocas antigas
sos piscadore fin in povertade
in mesu su suore e sas fadigas
intro su mare ‘e su Tiberiàde:
cun manos trabagliende a bonu coro
pro nd’’atire su pische a dom’insoro.
36. Seu
A bi cres chi mi paret fina istranu
mancari sa proposta no ignoro.
In tempus nostru che tempus lontanu
cuddos chi tanta pisca an tentu in coro.
amméntadì chi cun sa barca issoro
chi ‘‘essin chito-chito su manzanu.
Ma nara tue, it’est chi an a detzìdere
a da chi ch’’essin chito e sentza ‘ìdere.
37. Màsala
Est bellu puru a bider una via
e-i su sole de isplendore atzesu.
Ma cando b’at ostàculos in mesu
cussos si deven superare ebbia:
che cando si sullevat unu pesu
bi cheret de sas manos s’energia.
Pro gai in altu jugher che lu chelzas
no est nudda chi ojos no nd’abbelzas.
38. Seu
Ma eo torro a su passadu insara
e repito chi s’oju est prima marca
ca finamenta in sa tempesta carca
ja ìstana chilchende lughe jara.
Sos piscadores a s’insoro barca
aggiunghen finamenta una lampara.
E duncas s’oju est tando chi si ‘antat
prite sa vista est chi su pische incantat.
39. Màsala
Tando torramos a tempus de prima,
ma pro Sisìfu est una cundanna.
Ammentadinde ch’una roca manna
troulat no arrivat mai frima:
pigare che la devet a sa chima,
nde torrat poi de domo a sa janna.
Incue s’oju sou no est propìtziu
ch’est totu manuale sacrifìtziu.
40. Seu
Mi’ chi sa luminosa lampadina
la deves calculare una grandesa
ca ti dat issa sa lughe ladina
afrontare pro poder ogni impresa:
si tue b’andas a Roma latina
b’andas pro ti mirare ogni bellesa.
Però si s’oju non giughes lughente
andas a Roma e no bides niente.
41. Màsala
Ma nara ‘e chie sunu sos tesoros
de sas eras passadas e novellas
cun totugantas sas òperas bellas
e sas òperas, Seu, sun mezoros:
una mirìade de capolavoros
chi lompen dae terra a sas istellas.
Dognunu l’at sa manu fatu esatu
e tue nara cun s’oju ite as fatu.
42. Seu
No mi nd’ofendo cando mi maltratas
ma ti rispondo sàbiu e giocundu.
Non ti nego su méritu profundu
ne-i sas manos si ‘ene las tratas
ma, pensa, sas bellesas de su mundu
non sun sos tzegos chi las ana fatas.
Sas manos tribagliadu an note e die
ma sos li lughian sos ojos che a mie.
43. Màsala
No nde perdas de tempus e faeddos,
ca pro te no at esser un’afare
cando sun totu mios sos aneddos
ch’in sos didos si deven infilare,
e poninde sas perdas subra pare
ana fatu altares e casteddos.
Ammenta chi dogn’òpera est sa mia
e tue l’as pro la ‘ider-ebbia.
44. Seu
In primu chi fatemus sos cuncruos
ti canto unu cuncetu si l’ammiras.
A da chi mancan sos ojos suspiras
prite sufris sos males pius cruos.
Est unu fizu ‘e Remundu Piras,
ch’at peldìdu sos ojos ambos duos.
Dae sa vista at példidu sa dote,
com’istat pianghende die e note.
45. Màsala
Non bidet aurora e ne tramontu
si comente sa vista l’at peldìda.
Ma cun sas manos devet esser prontu
in totu sos momentos de sa vida,
ca sa carena cheret tenta contu
pruite cheret pulida e bestida.
Dae cando sa vida amos connotu
sun sas manos chi arrivan a totu.
46. Seu
Deo l’apo tzitadu pro dovere
chi cando sunu sos ojos in panna
est cussu tale in dispiaghere
prite at connotu sa peus cundanna:
finamenta a bessire da-e sa janna
lu leat a bratzeta sa muzere.
E antzis narat issu prima e poi
ch’est menzus mortu pro no esser goi.
47. Màsala
Ma si apo sas manos no mi avilas,
cun paragones gai no mi ch’esses.
Poi sas farramentas las afilas,
non creo chi cun s’oju bi resesses:
innanti tundes e da poi filas
e da poi chi filas tando tesses.
A boltas fina sena s’oju sanu
si faghet cun sa pràtiga ‘e sa manu.
48. Seu
Iscùltami ‘e nou aizu-aizu
ca ti repito un’àtera cantone.
Tue ja ’essis in protzissione
e usas de sas manos su manìzu
ma si guastu as dogni lampione
nara ‘essire a podes a passìzu?
O aterunu chi at sa vista neta
ti leat, poverinu, a sa bratzeta?.
49. Màsala
Si sighis gai cun megus la gherras,
jà ti n’apago deo su disizu.
Unu santu ch’est bellu che unu lizu
e intro ‘e sa cheja che l’inserras:
però solu no bessit a passìzu
cando tue in manos non l’aferas.
O lu deven sas manos passizare
o est custrintu a bistare in s’altare.
50. Seu
A repiter sa própia cantone
ti faghet, Marieddu, divertire:
su santu ja lu leana a cumone
e sunu cosas chi poto ammitìre
però, Mario, fàghemi a ischire
chie lu jughet in protzissione.
O forsis lu passizan dogni die
cuddos chi sunu tzegos che a tie?
51. Màsala
Non mi ponzas in palcu in muta mala
si no poi, Juanne, m’arrennego.
Sempre sas manos sun sas ch’impiego:
su santu in giru lu ‘ogo a dogn’ala
comente unu truncu chi nde sego
poi lu leo e mi l’’àrrio a pala.
E che lu juto a domo e fato fogu
ca iscaldire si devet su logu.
52. Seu
Deo mancari so mes’antzianu
sempre disizo ‘e s’oju sa lumera
ca mi guidat pianu-pianu
siat manzanu o chi siat a sera
e sentza fagher peruna chimera
pigo in s’iscala a pianu a pianu.
E-d-est chi cun sas manos non fadigo
però cun s’oju est chi bido e chi sigo.
53. Màsala
Mi paret custa tua una lamenta
ca ti ses isfoghende in modu vàriu.
Permiti chi ti leo a manu tenta:
abberimos, Juanne, unu sipàriu
e visitamos un’anticuàriu,
cuntemplare lu deves a s’atenta.
E una mostra cun-d-unu museo:
ti fat’’ider su ch’apo fatu deo.
54. Seu
Sa tua est un’iscena curiosa
però ‘e la finire faghe votu.
Non la dispretzo sa manu gallosa
pruite ogni tribagliu at postu in motu
ma como mi l’as nadu tue etotu
chi cun s’oju cuntrollas dogni cosa.
A cres chi a t’intender mi piaghes
ma deves narrer comente lu faghes.
55. Màsala
S’órdine si rispetat assolutu:
fino si sos chi scultan si cuntentan.
Per’an a esser totus chi si ammentan
chi duas pedras a pare an iscutu
e-i sas manos su fogu alimentan
prite su primu fogu si est allutu:
ch’est unu ‘e sos menzus elementos
ma sun totu ‘e sas manos sos apentos.
56. Seu
S’amos finidu li ‘ogo ‘e manu
ca canto custa sola e m’isto mudu.
Amigos caros, che so antzianu
però tenzo in sos ojos su saludu:
a pena mi nde peso su manzanu
mi leggio su giornale a oju nudu
ca male in ojos no apo connotu
e che a mie gai sian totu.

TEMA II: 
MUZERE FEA E ONESTA - MUZERE BELLA E DISONESTA

1. Màsala
De su sorteggiu fatu chi m’impude
no creo in palcu a tempus propìtziu.
Benénnidu chi li nelza e lu salude
m’at a tocare e dàreli s’initziu.
Pro chi est sa bellesa una virtude
e sa disonestade est unu vitziu
ca de sa vida s’ànima gemella
como la tenzo disonesta e bella.
2. Seu
Da chi su primu tema amus finidu
reposadu mi so in sa cadrea.
Ma est un’àter’órdine arrividu
e mi nde torro a pesare a sa rea
ca un’àteru tema nde an batidu
e deo tenzo una pobidda fea.
Però cun megus solu faghet festa
ca est pobidda fea ma onesta.
3. Màsala
Tue la tenes fea e onesta
e tocat chi a issa ti agguales.
Ma tra totu sos pregios naturales
sa bellesa no est palte modesta:
m’imbìdian ca l’apo a s’ala dresta
paesanos, amigos e fedales.
Cantu bella no fit Nostra Signora!
Muzere mia est pius bella ancora.
4. Seu
Tzertu bella no est muzere mia
ca jughet in sa facia calchi nue.
Ma no est cun nisciunu a para-fue,
tenet a mie solu simpatia:
deo no mi disizo coment’e tue
ca l’as una pobidda a mesadria.
Est bella chi in su coro ponet lua
però ja l’ischis chi no est sa tua.

5. Màsala
S’ùnica cosa chi a mie at atratu
ti l’apo nadu chi est sa bellesa
e no est un’isbagliu chi apo fatu,
como li devo fagher sa difesa
però la tenzo trobeida e presa
siat in domo o fora ‘e su palatu.
Ma a boltas segat fune cun trobea
e si che fuet ma torrat intrea.
6. Seu
No est muzere mia unu fiore
e ne li faghen un’ingrandimentu.
Ma est muzere pulida in s’onore
prite mai capricios no a tentu.
Nois duos in s’altare mazore
amos fatu unu sacru giuramentu.
E issa ogni mamentu narat gai:
su giuramentu no l’afaltzo mai.
7. Màsala
Tue in sos giuramentos ses cunvintu,
gai podes drommire a sa sigura.
Muzere mia una dea ‘e figura,
su visu delicadu e distintu,
pro gai cando passo in logu istrintu
nd’imbol’in terra totu sa crisura.
A su ‘entu li paro su petorru
e mi l’infelco in sa punta ‘e su corru.
8. Seu
No est muzere mia un’aurora
però l’istimo e li tenzo rispetu.
Cando l’apo isposada e oe ancora
jà l’apo afetu e mi tenet afetu.
Ma tue cando torras dae fora
si l’agatas cun atere in su letu
in domo bi sutzedit una gherra
ca issa est in su letu e tue in terra.
9. Màsala
Ma primu ‘e faeddare atentu ista,
Juanne, prite deves meditare.
Si l’apo disonesta est un’afare
e pro cussu non so a cara trista:
ja chi triunfat sempre in dogni pista
e sa prima la ‘iden arrivare
in bidda nostra e in biddas de fora
totus la jaman s’ebba curridora.
10. Seu
Muzere mia no est sa reina
de bellesa e repito s’argumentu
ca pro la ider in-d-unu mamentu
dae Sàtana fatu at sa farina.
Però cando mi colco in s’aposentu
deo nd’istudo dogni lampadina
ca si s’amore ponimos in motu
mancari fea paret bella etotu.
11. Màsala
Tand’est che chi bi manchet sa currente,
cun s’iscuru ti tocat de cumbàtere.
Cantu muzere mia est avenente
e poi finas de bellu caràtere
chi est sempre cuntenta e sorridente
siat cun megus o siat cun àtere..
E si li dan unu ‘asu ogni tantu
no li che nd’an a segare unu cantu.
12. Seu
Muzere tua est rosa ‘e primavera
e la podes bantare su bastante.
Deo non fato peruna chimera
mancari sa bellesa ch’est distante.
Ma eo juto sa conca lezera
e tue jughes sa conca pesante:
laa podes fagher una cuntierra
ma deves caminare a conca a terra.
13. Màsala
Àteras cosas in mente ti fissa
ca cussa no cheriat mancu nada.
Cando chi ‘essit no andat a missa,
che la ‘iden in àtera contrada.
Cando ‘essimos a sa passizada
totu abbàidan a mie e a issa
pro chi naran mi faghet piaghere:
“Biad’a issu chi at cussa muzere”.
14. Seu
Tue muzere tenes a modellu
ma cheres cumpiantu, cudd’iscuru,
ca est a ti mirare unu flagellu,
ue passas no ses mancu seguru:
chie narat chi ses unu ‘itellu,
chie narat chi ses boe maduru.
Jà l’as abberu una pobidda rara
però ti faghen sos corros in cara.
15. Màsala
Tue sa fea e onesta li loda,
contr’a mie non sémines ispinas.
Lassa de una bella chi mi goda,
su modellu ‘e totu sas femìnas,
e sa disonestade ja est de moda
tantu como sun totu libbertinas.
Si l’apo disonesta no est sola
tantu dogni moderna est mariola.
16. Seu
Tue ja podes narrer cantu cheres
custa bellesa ponzèndela in motu.
E gódidì sos tuos piagheres
però jughes su coro in abbolotu.
O Mario, si totu sas muzeres
Coment’e-i sa tua fini totu
ja fini sos maridos totu mudos
no nde naro chi dian esser gai.
17. Màsala
A narrer cosas gai no ti apentes
ca mi ses dende fastìdiu e pena.
Cando leadu mi apo un’Elèna
non so pro cussu cun su fele in dentes
tantu sa domo est sempre piena,
no bi mancat amigos ne clientes
si est pro totus abbelta sa janna
e in domo b’at sempre festa manna.
18. Seu
Ja bi nd’at festas de ogni colore,
ca istranzos bi nd’at de ogni gradu.
Deo no ap’isceltu unu fiore
ma mi poto jamare fortunadu
proite cando mi so cojuadu
fia solu pensende pro s’onore.
E-i s’onore meu est sempre gai:
no b’at màchia chi lu tochet mai.
19. Màsala
Muzere mia est pomposa e galana:
cantu est bella, Seu, si l’ischeras,
chi est cojada ma paret baiana
ca sa bellesa est tra sas cosas veras:
pro ti aer leadu una befana
fit menzus chi cojadu no ti esseras.
Cando la ‘ogas a de note la ‘oga
ca a de die li naran sa corroga.
20. Seu
Ja l’ischia ch’est fea e faghet dolu
ca pius fea paret de s’istria.
Ma no mi leo perunu oriolu
antzis li tenzo sempre simpatia
ca in su pàsculu ‘e muzere mia
bi poto pasculare deo solu.
Ma tue tempos malos as connotu
ca as-una tanca chi bi paschen totu.
21. Màsala
Però no arrejones a sa tzega
cand’in palcu ti paras a sa rea.
No mi ses ne cumpagnu ne collega
ca deo l’apo bella e tue fea.
Ma intantu sa mia est una dea
e invece sa tua est un‘istrega:
sa gemella ‘e s’istrega ‘e Benevento,
si l’’ido finas deo m’ispavento.
22. Seu
Pobidda mia no m’at mai istracu
pruite no caminat a sa tzega.
Li podes narrer chi est un’istrega
però so su padronu e non teracu.
Si l’atzetas, carìssimu collega,
ti poto comporare unu serracu,
e ti nde segas calchi die ‘e festa
cussas fulchiddas chi jughes in testa.
23. Màsala
Si andas a segare cosa tosta,
Seu, b’as a bistare tota vida.
Però muzere mia est colorida,
bella paret a mie fata a posta,
pro chi si ch’andet in lìbbera ‘essida
sena mancu pedire nulla-osta.
No est nudda si no torrat a domo
chi a su mancu trancuillu dromo.
24. Seu
Deo l’apo agatada sa fortuna
e permiti repiter chi lu pote.
Sa mia ‘e bellesa no at dote
e ne jara no est che-i sa luna
però torrat sa tua a mesanote
o torrat a sas duas o a s’una.
E tue abbandonadu poverinu
prite t’est rutu in peus su destinu.
25. Màsala
Ammentadinde chi a muzere mia
sa natura ‘e bellesa l’at dotada.
Tantu coment’e issa no che nd’ada
un’àtera a li fagher cumpagnia:
si nd’’ogo como sa fotografia
totus mi naran: “Custa est una fada”.
Ma si nde ‘ogas sa ‘e muzere tua
tota Seui si ponet in fua.
26. Seu
Ti repito: no est un’aurora
però mi faghet sempre piaghere
ca l’ischit fagher su sou dovere
fintzas cand’’essit dae sa dimora.
Ma tue t’as leadu una muzere
chi l’an giamada s’ebba curridora:
istat in giru peri sos caminos
e si la setzin totu sos fantinos.
27. Màsala
L’aia nadu deo, si as-in mente,
chi l’apo bella però est lezera.
Faghet figura in d-ogni fiera
ma pro la ‘ider acudit sa zente.
S’aviat dogni tantu in continente
che turista, e in terra istraniera,
ma medas boltas partit in bulleta
e nd’’atit de ‘inari una borseta.
28. Seu
E tue invece in domo che burricu
pruite t’at tocadu sorte ingrata.
Ma ‘eo ‘e richesa no ap’aficu
pruite tenzo su tantu ‘e sa mata
e tue invece lu as nadu in piata:
muzere mia mi est fatende ricu.
Però a lu repiter mi piaghet:
custa richesa comente la faghet?
29. Màsala
No mi fetas giudìtziu nieddu,
chi ti cantes sa fea est necessàriu.
E pensa ‘e ti curregger su faeddu
si no t’’essit su pópulu contràriu.
Prima mi naraian Marieddu
e-i como mi naran signor Màriu.
Sos amantes chi tenet sun cuntentos
chi faghen fin’a mie cumplimentos.
30. Seu
Muzere tua est a totu sas alas
e tue in domo a rànzigu ‘e dentes.
Ma cun custa bellesa chi regalas
ja si la miran totus cun sas lentes.
Issa est in giru chilchende clientes
e tue, iscuru, parende sas palas.
Eo de sa bellesa isto dejunu
però non la divido cun nisciunu.
31. Màsala
Tue a muzere mia rigualda
e crìtica pro issa no nde fetas
ca pro istintu de natura est calda
pro chi no est onesta, ite ti cretas.
Como che l’apo in sa Costa Ismeralda
inube b’at atrices e valletas:
mi telefonat chi est sempre bagnende
e issa l’ischit ite b’est fetende.
32. Seu
Tzeltu bella no est muzere mia
pruite at unu dossu e visu feu.
Ti dat afetos de ogni zenia
cando ‘e s’amore faghimos s’impreu.
E cando canto in domo sa ninnia
eo la canto a unu fizu meu.
Tue chi de cantones usas tantas
cussa ninnia a chi est chi la cantas?
33. Màsala
Làssami sas ninnias a un’ala
e cosas gai no fetas ischire.
Ca sos pitzinnos non cheren dromire
tue deves passare note mala.
Cudd’est sa prima ch’intrat a sa sala
e-d-est s’ùltima poi a si ch’’essire.
Sos chi la ‘iden che ruen in susu,
no si che podene istacare prusu.
34. Seu
Deo li tenzo sempre istima fissa
pro chi bella no est che unu lizu.
Nos tucamus a cheja umpare a missa
e nos catzamus puru ogni disizu
poi cando cantamus unu fizu
ja lu cantamus umpare cun issa.
Ma tue cantas sa ninnia areste
prite no ischis mancu ‘e chie este.
35. Màsala
Ma in domo de fizos no bi nd’ada
ca no bi nd’at naschìdu, e mi peldona.
Issa est fina una brava padrona
mancari siat mesu iscapriciada.
E cantas boltas l’apo preigada!
Promitit sempre chi faghet a bona,
poi si ch’andat a si diveltire:
s’est disonesta no la dev’’ochire.
36. Seu
Naras chi t’as leadu una viola
e nas chi a dognunu est atraente
ma no la podes lassare a sa sola
pruite istat girende frecuente.
O Marieddu, si mi pones mente
ja li pones in conca una pistola.
E gai cussa rosa colorida
de passizare la faghet finida.
37. Màsala
No mi leo in sas manos su fusile
pro isparare in bassu ne in altu
ca sa bellesa la ponzo in risaltu,
sa mia est una rosa ‘e mes’abrile,
e-i sa tua invece est s’iscaltu
de totu cantu su sessu gentile.
A da chi est su risu ‘e tota s’ama
torrabbichela a su babbu e sa mama.
38. Seu
Muzere mia ja l’isco ch’est fea
e no est una rosa vellutada.
Cand’apo ‘e mi cojare tentu idea
ja mi l’apo onesta seberada,
e ti repito: pro chi siat fea
sempre contat sa mia innamorada.
E nos tenimus sempre istima fissa:
issa istimat a mie e deo a issa.
39. Màsala
Deo invece l’apo indovinada,
so cunvintu chi fatu apo un’afare
tantu cando mi dat un’abratzada
no mi piaghet a mi ch’istacare.
Benit su tempus de carrasegare,
recuet semper a sa manzanada
piena e coriàndulos e tintas:
totu supolto a dentes istrintas.
40. Seu
Nois andamus umpare a ballare
ma pensamentu no tenzo perunu.
Deves ischire sas chi onestas sunu
ja sunu totu rosas de ammirare
ca finamentas in carresegare
in sa sala non ballat cun nisciunu.
A nisciunu non faghet simpatia
e tando ballat cun megus ebbia.
41. Màsala
Ballos bi nd’at antigos e civiles
e s’esémpiu, Juanne, nd’amos bidu.
Si l’apo bella no mi so pentidu
e no chelzo chi tue a mie aviles.
Totu sos chi connoschet sun gentiles,
ofrin finas a mie unu cumbidu.
Pensamentu pro nudda no mi leo:
bi godit issa e b’isto bene deo.
42. Seu
Fin’a t’intender mi pares istranu
ca a tie etotu pones in guai.
Sa tua est una rosa ‘e su ‘eranu
però ‘e viscios nde tenet assai:
pro no leare una muzere gai
mezus ch’esseras istadu ‘ajanu.
Solu pro gulpa ch’a issa as connotu
ses diventadu su risu ‘e totu.
43. Màsala
Lassa chi deo puru ria e cante,
ma est sa tua una bufonatura.
Ca t’as leadu un’ischeltzu ‘e natura
dae sa mia la pone a distante
chi s’at leadu fina una vitura
e l’at pagada, Juanne, in contante.
E mi passitzat a su sou fiancu
e deo sen’ispender mesu francu.
44. Seu
Deo leadu no m’apo una dea
però si ‘alet cantu unu tesoro,
antzis ti poto narrer chi l’addoro
ca no m’at postu in ancas sa trobea.
Sa mia est sa mia tot’intrea
e che la tenzo sempre intro su coro.
Sa tua est bella e faghet simpatia
ma no est però a tie in cumpagnia.
45. Màsala
Ma permiti, Juanne, chi conclua
e faghe tue puru finitia.
Chie at de si cojare bramosia
devet fagher sa volontade sua:
chi si la chilchet bella che i sa mia
e chi siat onesta che-i sa tua.
Bellesa e onestade den cumbènnere
ma no est sempre chi si poden tènnere.
46. Seu
Finimus cust’iscena curiosa
però ja bi cheriat in sa festa.
Ja est bona sa fémina che rosa
pruite ponet sos grillos in testa:
però pro una bella capriciosa
est mezus una fea ma onesta
ca pruite s’onore ti sufragat
e no bi nd’at tesoro chi lu pagat.

DUINAS

1. Màsala
Però totu finida no est s’iscena:
pesadinde pro fagher sa duina.
2. Seu
Ma custa ja est fàtzile faina,
lu poto narrer a buca piena.
3. Màsala
Ma ite note calma e serena:
manc’una foza no movet sa frina.
4. Seu
Su tempus ja est caldu in dogni logu
ma penso crasa chi sémenet fogu.
5. Màsala
Però ite promitis e assiguras
chi siat cras una die metzana.
6. Seu
Est in Saldigna tropu sa caldana
chi a dognunu est dende penas duras.
7. Màsala
Ma caldu no bi nd’at solu in Othana,
infatis che nd’at fina in sas alturas.
8. Seu
In Alghero da mesudie in susu
bi nd’at baranta grados e piusu.
9. Màsala
Da mesudie in susu est a su sero
ma sa friscura bella est su manzanu.
10. Seu
Deo lu sufro ca so antzianu
e bi at oras chi mi disispero.
11. Màsala
Capitat solu de b’andare a Alghero
pro mi che setzer in s’aeroplanu.
12. Seu
De’invece non paso mancu un’ora
prite b’at caldu in domo e peus fora.
13. Màsala
E lass’istare, Juanne, chi ole
pro passizare a vicinu a su sole.
14. Seu
Chi ti ponzas in sole ti l’afeo
invece suta ‘e s’umbra mi ponz’eo.
15. Màsala
Ja ti che setzes de cuss’umbra in suta
e podes mandigare calchi fruta.
16. Seu
Però s’edade mia bruta est cudda
antzis no papo ne fruta ne nudda.
17. Màsala
Ma como chi ch’’as példidu sas dentes
tocat chi solu ‘e s’umbra ti cuntentes.
18. Seu
Ma non poto lassare nudda a coa
ca m’apo postu dentiera noa.
19. Màsala
E si t’as postu dentiera noa
tando cun cussa addentiga sa coa.
20. Seu
Però tue ca jughes sale in tzuca
prova a mi ponner sos didos in buca.

BATORINAS

1. Màsala
Tando cantamus una batorina,
ma sos faeddos chèrene medidos:
prima ‘e ti ponner’in buca sos didos,
caru Juanne, ti ponzo un’ispina.
Tando cantamos una batorina.
2. Seu
Como cantamus una batorina,
ma eo so timende àteros dannos
e pena mi sun dende tantos annos
chi como jito su pesu ‘e s’ischina.
Como cantamus una batorina.
3. Màsala
Tando cantamos una batorina,
ti torro da Juanne a Juanninu,
e nde fat’unu bellu manichinu
e t’isponimos in-d-una vetrina.
Tando cantamos una batorina.
4. Seu
Como cantamus una batorina,
ma tue a su chi faghes ist’atentu:
da chi nde faghes un’ingrandimentu
si b’ispaventat calchi signorina.
Como cantamus una batorina.
5. Màsala
Tando cantamos una batoreta,
ja tenes mannos fizos e nebodes:
tue ses jaju insoro e ti la podes
a fronte alta e ischina ‘ereta.
Tando cantamos una batoreta.
6. Seu
Como cantamus una batoreta,
che so ‘etzu e a dare sos adios
ma so cuntentu chi nebodes mios
lean su nonnu insoro a sa bratzeta.
Como cantamus una batoreta.
7. Màsala
Tando cantamos una batoreta,
ancora cantas in mesu sos bios
e superadu as otanta istios
e sa figura la faghes discreta.
Tando cantamos una batoreta.
8. Seu
Como cantamus una batoreta,
ma cussos bantos làssalos in pasu.
Prima fia uficiale in su Parnasu
e oe so torradu a sa gaveta.
Como cantamus una batoreta.
9. Màsala
Tando cantamos una paesana,
sa modéstia, Seu, est sempre mia:
calchi ‘olta ti fato cumpagnia,
calchi ‘olta ti do finas matana.
Tando cantamos una paesana.
10. Seu
Como cantamus una paesana,
sa carriera acantu est a finire
ma sos collegas faghia timire
cando no la jughia s’alva cana.
Como cantamus una paesana.
11. Màsala
Tando cantamos una paesana,
tue istas atentu inube passas
ca tantu no as példidu sas trassas
mancari ch’epas példidu sa lana.
Tando cantamos una paesana.
12. Seu
Como cantamus una paesana,
sende giovànu che sardu cantante
non timia nemmancu s’elefante:
como timo su càntigu ‘e sa rana.
Como cantamus una paesana.
13. Màsala
Tando cantamos una noitola,
per’ancora triunfas in totue:
auguramos chi no molzas tue
prite Sotgiu nos lassat a sa sola.
Tando cantamos una noitola.
14. Seu
Como cantamus una noitola,
tue ses de sas garas su zigante:
a faghes, Marieddu, s’insegnante
e ti chilcas alunnos a s’iscola?
Como cantamus una noitola.
15. Màsala
Como cantamos una noitola,
tue ses sempre allegru che un’isposu
poi ses unu tipu coraggiosu
chi no times ispada e ne pistola.
Tando cantamos una noitola.
16. Seu
Como cantamus una noitola,
cando fia in edade giovanile
non timia nemmancu su fusile
pro ch’isparerat puru a balla sola.
Como cantamus una noitola.
17. Màsala
Tando cantamos una bruschistriglia,
ma prima fimis una barantina
e como semus metade dozina,
sempre diminuinde est sa famiglia.
Tando cantamus una bruschistriglia.
18. Seu
Como cantamus una bruschistriglia,
sutzedit males de ogni zenia
però est peus ca sa poesia
non faghet a sos sardos meraviglia.
Como cantamus una bruschistriglia.
19. Màsala
Tando cantamos una bruschistriglia,
non ses de carriera a s’aurora
però b’as aer de cantare ancora
s’inventan pro no morrer sa pastiglia.
Tando cantamos una bruschistriglia.
20. Seu
Como cantamus una bruschistriglia,
ma so pensende chi pius no giro
ma, caru Marieddu, mi retiro
e unu tapu ponzo a sa butiglia.
Como cantamus una bruschistriglia.
21. Màsala
Tando cantamos una tarantella,
in cust’amenu paisu montanu
mancu creiat santu Bustianu
chi li feteran festa goi bella.
Tando cantamos una tarantella.
22. Seu
Como cantamus una tarantella,
sos ch’an fatu sa festa tantos sunu
e isse fatat grascias a dognunu
a sos chi l’ana fatu sa capella.
Como cantamus una tarantella.
23. Màsala
Tando cantamos una tarantella,
e fini ca si pones fatu a mie
in su palcu nos at a fagher die:
cantat su puddu e ispuntat s’istella.
Tando finimos cun sa tarantella.
24. Seu
Finìmula cun-d-una tarantella,
ja chi no cheres prosighire ancora,
deo fino ma fino a-i cust’ora:
cun su puddu non so in parentella.
Finìmula cun-d-una tarantella.

DISPEDIDA

Màsala
Sos paganos chi a tie si ribbellan,
Bustianu, a su palu t’incadenan:
sas fritzas de sos arcos ti avelenan,
sas purpas e sos ossos ti masellan.
Ti lapidan, torturan e flagellan,
su corpus de piagas ti pienan,
versas su sàmbene e moris ca t’isvenan
ma sa fide ch’as pro Deus non cancellan.
Cundennadu a morte in modu tale
pro esser cunvertidu cristianu
e dae tribbunu ‘e Diocletzianu
ses diventadu ‘e Cristos generale.
Ca cun sa palma ‘e sa vitória in manu
a s’Empireu t’innaltzas imortale.
Como dae su chelu inube sese,
a ube ses pigadu a bolu ispaltu
beneighe de Seui su paese
e totu su chi tenet in su saltu.
Sémina santas grascias dae in altu
chi sas edades nde godan totas trese.
Sos menzus donos màndalis a pese
a custu cumitadu de giovanos
chi t’an fatu sa festa e sempre sanos
unu séculu tochene in sa vida.
Lis sias de tutela e de guida
ja chi in sa tua santidade crene.
Aggradide custa mia dispedida
gratzie ‘e totu e bistàdebbos bene.

Seu
S’istória nos narat, Bustianu,
chi fisti unu famosu uficìale,
e in sa corte de Massimianu
jàa li fisti custode personale.
Però sa gelosia bestiale
acusadu ti at che cristianu
e afrontadu as sa morte brutale,
retzidu as su martìriu inumanu.
Naran chi a sa muzere ‘e Nicostratu,
proite fit brivada ‘e sa favella
cun-d-una grascia faeddare as fatu.
Ma como inoghe, màrtire innotzente,
manda puru sa grascia pius bella
e beneighe dogni abbitu ‘e zente.
A chie organizadu ti at sa festa,
che una sentinella vigilante
ogni grascia chi pedin tue presta.
Ma como apo finidu su dovere,
dae Seui cuntentu mi ch’ando
e a bos saludare totus passo.
E si no apo fatu piaghere
dae su palcu perdonu domando
e in bona permanéntzia bos lasso.